Ягу къагъэкIыж
Афганистаным щекIуэкIа зауэм советыдзэхэр зэрыхыхьэрэ илъэс 36-рэ зэрырикъум теухуа пэкIу щекIуэкIащ абы хэкIуэдахэм я фэеплъым деж. ПэкIум кърихьэлIащ а зауэм и ветеранхэр, абы хэкIуэдахэм я Iыхьлыхэр, КъБР-м Граждан, жыла_гъуэ IуэхущIапIэхэм ядэлэжьэнымрэ лъэпкъ IуэхухэмкIэ и управленэмрэ Налшык къалэ военкоматымрэ я лэжьакIуэхэр, школакIуэхэр, жылагъуэ зэгухьэныгъэхэм хэтхэр, журналистхэр.
ЦIыхум и хуитыныгъэр хъумэнымкIэ уполномоченнэу КъБР-м щыIэ Зумакулов Борис кърихьэлIахэм захуигъэзащ:
— Интернационалист къалэн зыгъэзащIэу зауэм хэкIуэдахэр дигу къыщыдгъэкIыж махуэщ нобэ. Дывгъэхъумэ абыхэм я фэеплъыр, я лIыхъужьыгъэр щIэблэм щапхъэу къахуэдвгъэхь, афган зауэм ныкъуэдыкъуэ щыхъуахэм, абы хэкIуэдахэм я благъэхэм гулъытэ яхуэдвгъэщI.
— Хабзэ тхуэхъуащ илъэс къэс Афганистаным щекIуэкIа зауэм хэкIуэда ди къуэшхэр дигу къэдгъэкIыжыну. Гуауэщ дыщIызэхуэсар — мыбы кърихьэлIа дэтхэнэми и гум щегъэв а зауэм и нэщIэбжьэ гуэр, — жиIащ афган зауэм и Ветеранхэм я зэгухьэныгъэм и Къэбэрдей-Балъкъэр щIыналъэ къудамэм и унафэщI Тхьэгъэлэдж Тимур. Абы школакIуэхэмрэ кIэдетхэмрэ иущиящ фIыуэ еджэну, лъэпкъ тхыдэм теухуауэ нэхъыбэ зэращIэным хущIэкъуну, ветеранхэм пщIэ хуащIыну.
Къызэхуэсахэм удз гъэгъахэр тралъхьащ а фэеплъми «Налшык — лIыхъужьыгъэм и къалэщ» стеллэми.
Абдеж къыщыпсэлъащ Хэку зауэшхуэм, Лэжьыгъэм, IэщэкIэ ЗэщIэузэда Къарухэм я ветеранхэм я Налшык къалэ советым и тхьэмадэ Абдуллаев Мустэфа. Ар ныбжьыщIэхэм яхутепсэлъыхьащ Налшык къалэ а цIэ лъапIэр къыщIыхуагъэфэщам.
Гугъуэт Заремэ.
Сурэтхэр
Къарей Элинэ трихащ.
